ភូមា​ប្រហែល​អនុញ្ញាតិ​ក្រុម​អ្នកសង្កេតការណ៍​​ក្នុង​​​ការ​បោះ​ឆ្នោត​​ជាតិ​​ខាង​​មុខ
ព័ត៌មាន​អន្តរជាតិ​សំខាន់​ៗ​ផ្សេងទៀត​សម្រាប់​យប់​ថ្ងៃ​អង្គារ​ ទី​២១​ ខែ​កុម្ភៈ។​
ក្រុមប្រទេសនៃសមាគមអាស៊ាននិយាយថា ខ្លួនបានទទួលពាក្យសន្យាពីមន្ដ្រីភូមាថានឹងពិចារណា អនុញាតឲ្យបញ្ជូនក្រុមអ្នកសង្កេតការណ៍ទៅកាន់ប្រទេសភូមា ដើម្បីពិនិត្យមើលការបោះឆ្នោតជាតិ នាពេលខាងមុខនេះ។ សមាគមអាស៊ានថ្លែងនៅថ្ងៃអង្គារថា ប្រធានាធិបតីភូមាលោក ថេន សេន បានសន្យាដូច្នេះ នៅក្នុងកិច្ចប្រជុំមូយក្នុងរដ្ឋធានីរដ្ឋបាលណៃពិដោ (Naypyitaw) ជាមួយប្រតិភូអាស៊ានដឹកនាំដោយអគ្គលេខាធិការបណ្ឌិត សុរិន ពិតស៊ូវ៉ាន់ (Surin Pitsuwan)។ អាស៊ាននិយាយថា មេដឹកនាំប្រទេសទាំងពីររូបបានយល់ព្រមថា វិធានការដូច្នេះនឹងលើកទឹកចិត្ដអន្ដរជាតិ ដោយថាភូមាបានធ្វើការកែទម្រង់បែបប្រជាធិបតេយ្យ។ អាស៊ាននិយាយថា ប្រធានាធិបតីថ្លែងប្រាប់ប្រតិភូថា ភូមាផ្ដល់អាទិភាពខ្ពស់ដល់ការបង្កើតការងារឲ្យបានច្រើនដល់ប្រជាពលរដ្ឋដើម្បីឲ្យពួកគេត្រឡប់ពីប្រទេសថៃ និងម៉ាឡេស៊ីវិញ។ ក្រុមមន្ដ្រីក្រសួងហិរញ្ញវត្ថុនៃប្រទេសប្រើប្រាក់អឺរ៉ូ បានយល់ព្រមលើថវិកាសង្រ្គោះ១៧១ពាន់លានដុល្លារ ទៅឲ្យប្រទេសក្រិក ក្រោយពីមានការជជែកដេញដោលគ្នាជាង១៣ម៉ោងនៅក្នុងទីក្រុងព្រុចសែល (Brussels)។ សកម្មជនការពារសិទ្ធិមនុស្សក្នុងប្រទេសស៊ីរីនិយាយថា កងកម្លាំងរដ្ឋាភិបាលស៊ីរីបានសម្លាប់មនុស្សយ៉ាងតិច១២នាក់ ដោយបាញ់គ្រាប់ផ្លោងមកលើតំបន់បះបោរនៃទីក្រុងហូម។ ស.រ.អ. កំពុងធ្វើការចចារជាមួយក្រុមហ៊ុនធំៗមួយចំនួន ដែលទិញប្រេងពីប្រទេសអ៊ីរ៉ង់ រួមមានក្រមហ៊ុនពីប្រទេសកូរ៉េខាងត្បូង និងជប៉ុន។ ការចចារនេះស្តីពីការកាត់បន្ថយការទិញប្រេងពីអ៊ីរ៉ង ដែលជាផ្នែកមូយនៃការដាក់ទណ្ឌកម្ម មកលើធនាគារកណ្ដាលក្នុងក្រុងតេហេរ៉ង់។ រដ្ឋាភិបាលហុងកុងបានឡើងប្តឹងឧទ្ធរ មិនយល់ព្រមជាមួយសេចក្ដីសម្រេចតុលាការ ដែលអនុញ្ញាតិឲ្យអ្នកបំរើបរទេសអាចមានសិទ្ធិរស់នៅជាអាចិន្ដ្រៃយក្នុងដែនដីហុងកុង។ បើយោងតាមទីភ្នាក់ងារសារពត៌មានបារាំង AFP រដ្ឋាភិបាលប៉េកាំងនិយាយនៅថ្ងៃអង្គារនេះថា ក្រុមជនជាតិកូរ៉េខាងជើងដែលត្រូវចាប់ឃុំនៅក្នុងប្រទេសចិន ប្រឈមមុខនឹងការបញ្ជូនខ្លួនទៅវិញ ដោយសារពួកគេត្រូវបានចាត់ទុកជាជនអន្ដោប្រវេសន្ដសេដ្ឋកិច្ចខុសច្បាប់ មិនមែនជាជនភៀសខ្លួនសមនឹងទទួលការការពារឡើយ។ សកម្មជនថៃល្បីឈ្មោះ១០នាក់នឹងចូលទៅឲ្យតុលាការកាត់ក្ដី នៅក្នុងរាជធានីបាងកក នៅថ្ងៃអង្គារនេះ តាមបទធ្វើបាតុកម្មនៅរដ្ឋសភាឆ្នាំ២០០៧ ប្រឆំាងនឹងវិធានការរបស់និតិបញ្ញត្តិតែងតាំងឡើងដោយក្រុមយោធា។ លោក ដូមីនិក ស្រ្តាស់ ខាន (Dominique Strauss Kahn) អតីតនាយក IMF បានត្រូវអាជ្ញាធរបារាំងចាប់ខ្លួន តាមការចោទប្រកាន់ពីបទបនស្រីពេស្យា។ អង្កការការពារសិទ្ធិមនុស្សអន្ដរជាតិនិយាយថា ជនសកម្មប្រយុទ្ធនៅប្រទេសសូម៉ាលី និងរដ្ឋាភិបាលអន្ដរកាលបានបរាជ័យក្នុងការការពារកុមារ ពីការប្រយុទ្ធគ្នារវាងភាគីទាំងពីរ។